Aquesta informació es va publicar originalment el 20 de juliol de 2017 i, per tant, la informació que hi apareix fa referència a la data especificada.

Germà Gordó, al Parlament Foto: ACN

Agents de paisà de la Guàrdia Civil, al Parlament Foto: ACN

La seu de la conselleria de Justícia, aquest dijous al matí Foto: Isaac Meler

Agents de la Guàrdia Civil vestits de paisà s'han presentat aquest dijous al Parlament per buscar documentació relacionada amb el cas del 3%, que investiga el presumpte finançament irregular de Convergència. Fins a vuit membres del cos policial -acompanyats pel fiscal anticorrupció José Grinda González- han accedit a la cambra catalana just després de les 10.30 hores del matí. Segons ha pogut observar, el cap de seguretat del Parlament els ha indicat com procedir tot avisant-los que el Parlament és "un edifici sense armes" i per això se'ls ha desarmat.La Guàrdia Civil ha contactat amb el departament d'infraestructures, equipaments i seguretat del Parlament per accedir al correu corporatiu del l'exconseller Germà Gordó, avui diputat no adscrit, després de la seva marxa del grup parlamentari de Junts pel Sí. Els agents, segons ha pogut confirmar aquest diari, no han entrat al despatx de Gordó. Han estat esperant en una sala de la planta baixa de la cambra, al departament d'infraestructures, fins que els informàtics de la casa s'hi han presentat i, amb un ordinador portàtil, han accedit a la bústia del correu del diputat i els n'han fet una còpia. Els agents, que tenien una ordre judicial, han marxat del Parlament a les 12 del migdia i Grinda ho ha fet de forma discreta per una porta lateral per esquivar els periodistes i les càmeres.La petició d'informació iniciada al Parlament, i que també inclou la conselleria de Justícia i el Centre de Telecomunicacions i Tecnologies de la Informació (CTTI), s'emmarca en la investigació del TSJC contra Gordó pel cas del 3%. El diputat, que està imputat per tràfic d'influències, prevaricació i malversació, haurà de declarar el proper dilluns 24 de juliol.A la conselleria de Justícia, en la qual no s'hi trobava en aquells moments el conseller Carles Mundó, s'hi han personat cinc agents de la Guàrdia Civil, també de paisà, poc després de tres quarts d'onze del matí. La informació reclamada pel cos policial estaria vinculada a l'etapa de Gordó com a conseller de Justícia. Els agents reclamen l'agenda de l'exconseller i el registre d'entrada. Segons fonts consultades, han estat des de les 10.45 esperant en una sala de visites al costat de l'entrada de la conselleria.La Guàrdia Civil s'ha endut una còpia en paper dels acte públics i de protocol del període que germà Gordó va ser conseller de Justícia, del 2012 al 2016. Segons fonts del Govern, no s'ha entregat el registre de visites de Gordó, tal com han requerit els agents de la Guàrdia Civil, perquè al departament no consta cap llistat sobre les visites que rebia. En canvi, actualment sí que hi ha un registre de les visites del conseller Carles Mundó. Els agents han arribat pocs minuts abans de les 11h i han sortit cinc hores després, cap a les quatre de la tarda. Al departament també hi anat durant una estona el fiscal anticorrupció José Grinda.Cinc agents del cos policial també han fet acte de presència al Palau de la Generalitat. Fonts oficials han explicat d'entrada aque no havien pogut accedir a les dependències de la Generalitat per ordre del conseller de la Presidència, Jordi Turull. Finalment, però, han entrat a les cotxeres del recinte i han esperat en una sala a que se'ls lliurés la documentació que demanaven. La Guàrdia Civil pretenia obtenir informació de l'etapa en què Gordó era secretari del Govern, entre els anys 2011 i 2013. En concret, el cos policial reclamava el llibre de visites i documentació relacionada.Fonts governamentals han apuntat que aportaran la informació a la Guàrdia Civil sense que els agents hagin d'entrar al recinte. A mitja tarda, segons les mateixes fonts, un agent ha pujat a les dependències de Palau per trobar l'agenda de l'exsecretari del Govern mentre era secretari de l'executiu. La Fiscalia ha volgut puntualitzar que en cap moment se'ls ha negat l'entrada a la Generalitat. "S'ha lliurat tota la documentació requerida sense problemes", asseguren fonts de l'organisme. Els agents han marxat passades les 18.30 de la tarda.Al migdia, després de les actuacions de la Guàrdia Civil, Gordó ha fet un tuit enigmàtic, en el qual ha inclòs l'expressió "sense comentaris".

Mostra el teu compromís amb NacióDigital.

Fes-te subscriptor per només 5,90€ al mes, perquè és el moment de fer pinya.

Fes-te subscriptor